TLE sajtóközlemény

*Budapest, 2018.07.30.*

**Kedvező lakásépítési adatok – bizonytalan jövőképpel**

**2018 I. félévében 6517 új lakás épült, 30%-kal több, mint egy évvel korábban. A kiadott építési engedélyek és egyszerű bejelentések alapján építendő lakások száma 18 066 volt, 8,9%-kal kevesebb, mint 2017 I. félévében – olvasható a Központi Statisztikai Hivatal mai** [**közleményében**](http://www.ksh.hu/docs/hun/xftp/gyor/lak/lak1806.html)**.**

A ***Társaság a Lakásépítésért, Lakásfelújításért Egyesület*** véleménye szerint lakásépítések élénkülése elengedhetetlen a **hazai lakásállomány minőségi megújításához. Még a jelenlegi lakásépítési számok is csak a lakásállomány 400 évente történő megújulásához elegendőek.**

A lakásépítés fontos pillére az építőiparnak, és megerősítése alapfeltétele az **ágazat tartós stabilitásának.** Ehhez **hosszú távú előrelátásra** és **kiszámíthatóságra** van szükség mind a családok, mind az ágazat számára.

A három legfontosabb makrogazdasági faktor, amelyre a kiszámíthatóság megteremtéshez fókuszálni kell: a **szakképzés reformja**, a **munkavállalói mobilitás elősegítése** és a **demográfia** kérdése.

Elengedhetetlen, és sürgős intézkedést kíván az építőipari **kapacitások** **mennyiségének és minőségének biztosítása**, mivel a munkaerőhiány már a lakásépítések korlátja. Ez nem csak az építési mennyiségre és a lakásárakra van kedvezőtlen hatással, hanem nagymértékben veszélyezteti az építési minőséget is.

A szakemberhiány hosszú távú megoldásának kulcsa – a béremelés mellett – a **hatékonyság javítása**, az **építőipari szakmák presztízsének növelése**, az **oktatás színvonalának emelése**, a **munkakörülmények javítása,** valamint **mobilitási célú állami és önkormányzati bérlakások építése**. Csak egy **kiszámítható, korszerű ágazat** tud vonzó lenni a pályaválasztó fiatalok számára, ez tud megfelelő **jövőképet biztosítani** a végzett szakmunkásoknak is.

Központi program szükséges a **vidék népességmegtartó képességének növelésére** – ehhez a munkahelyteremtés mellett a lakhatási körülmények javítása is fontos. A családok gyermekvállalási kedve is alapvetően függ ezektől a tényezőktől.

A leromlott, gazdaságosan nem helyreállítható és korszerűsítheti ingatlanok esetében a lehetséges megoldás a **helyettesítő új építés**, amit az új építéssel egyenértékűen kellene támogatni. Ehhez az egyik eszköz lehet a kormány által múlt héten bejelentett csokemelés a kistelepülésen építkezők számára, amennyiben munkahelyteremtési programmal és mobilitást segítő támogatással egészül ki.

A ***Társaság a Lakásépítésért, Lakásfelújításért Egyesület*** továbbra is kiáll amellett, hogy az építőipari fellendülés szinten tartásának, valamint az otthonteremtési feladatok kiegyensúlyozott kezelésének elengedhetetlen feltétele, hogy megszülessen egy **hosszú távra előretekintő, koherens kormányzati lakásprogram** és egy **azzal összhangban álló építésstratégia**. Emellett szükség van egy **felelős kormányzati szereplőre**, aki átfogja és koordinálja e program megvalósítását.

**A KSH szerint 2018 I. félévében az előző év azonos időszakához képest:**

* 30%-kal több **lakás épült**. Budapesten és a községekben a növekedés ennél nagyobb, mintegy másfélszeres volt.
* A lakásépítés változatlanul fele-fele arányban oszlik meg a természetes személyek és a vállalkozások között.
* Az új épületben használatba vett lakások 54%-a családi házban, 36%-a többlakásos épületekben, 6,2%-a lakóparkokban található.
* A használatba vett lakások átlagos alapterülete 5 m2-rel 101 m2-re nőtt.
* Az **építési engedélyek és bejelentések alapján építendő lakások** száma 8,9%-kal 18 066-ra csökkent. Az építendő lakások száma Budapesten 27, a megyei jogú városokban és a községekben 3,5%-kal csökkent, csak a többi városban emelkedett (17%-kal). Az építtetők az esetek 42%-ában éltek az egyszerű bejelentés lehetőségével. Ez az arány Budapesten 7,1%, az alacsonyabb területi egységek felé haladva egyre magasabb, a községekben 84%-ot ért el.
* A kiadott új építési engedélyek (bejelentések) alapján 1,8%-kal kevesebb, összesen 6717 **lakóépület** építését tervezik, a **nem lakóépületekre** kiadott engedélyek száma 2033, ami 16%-kal kevesebb az egy évvel korábbinál.

A kapcsolódó adattáblákat [ITT](http://www.ksh.hu/stadat_lak) tekintheti meg.

Részletes elemzésünket a csatolt fájlban olvashatja.

\* \* \*

Társaság a Lakásépítésért, Lakásfelújításért Egyesület

[www.lakasepitesert.hu](http://www.lakasepitesert.hu)

Látogassa meg a [www.igylakunk.hu](http://www.igylakunk.hu) oldalunkat!

Kövesse a <https://www.facebook.com/igylakunk.hu> közösségi híreit!